
O Volapükaflens Valöpo! 


Tü del 31-id mäzula ayela, yels baltum kildeg upasetikons sis Volapük 
pedatikon fa hiel Johann Martin Schleyer. 


Nuns balid mekavapüka at pälasumons ini el „Sionsharfe,” e dabükot 
balid gramata, sa vödalised balid Volapüka, äpubon ün 1880. Täno sev püka 
letälenik at ästäänikon ünü yels anik love vol kulivik lölik. Senäloy dönu 
süikami lanäla pö reid benosekas Volapüka. Ün yels balid dabina onik, 
Volapükaklubs päfünons in dils valik tala; tidabuks e vödabuks Volapüka 
äpubons, Volapükagaseds päpübons, e valöpo äprimoy ad studön ziliko 
Volapüki. In läns mödik kobikams slopanas päjenükons. Poso kongreds tel 
pänoganükons. Pos kongred telid, ün 1887, Volapük ädageton stäänikam 
gretikün e sömitapüni fama oka. 


Ab sekü blöfäds biedik tefü votükams ad gudükumön püki, baläl so 
vemo zesüdik pro valemapük bevünetik päbreikon. Slit ävedon jenöfot. 
Pianiko slopans ädeflekons okis de Volapük. 


Adelo Volapük binon te jad mufa gretik büätik. Dabinons ba slopans 
kildeg da vol lölik. Bü yels teldeg, nek äsevom dö dabin Volapüka. Ab 
adelo, danü bevüresod, mens mödikum elärnons bosi dö on. 


Anu dabinons i püks bevünetik votik, kels steifülons ad vedön 
bevünetiko pezepöls, ab vano, bi reiganefs no vilons propagidön pükis somik. 
In tef at, Volapük äbinon pük balid somik ad jonön tatis valik, das pük 
bevünetik binon mögik, e sekü atos, binon pük klatädik bevü püks bevünetik 
anuik. Seko drinobsös väri vina gudik stimü Volapük! 

IV:26:2009 


BINOBS VOỌ LIBIKS! 
fa hiel John Redgwell 


Ereidob ko nited gretik konoti : Säk Veütikün : fa hiel Frank 
Rogers in „Vög Volapüka” febula 2009. 


Konot at nunon obes kaladi liväla. Jibüologan äsagof 
mane, das ödeadom ünü muls ömik. Kredölo atosi, äprüdom 
mödo, e seko äblibom sefik. Tü del sököl äkolkömom vomi ot 
dönu. Atna äsagof ome, das ödeadom ünü lifayels jöldeg, ab 
sunädo poso pädeidom fa nibud. 


Filosop konota at binon kleilik. Tiks obsik dö fütür obsik 
kanons flunön obis vemo. Sosus man konota nekälom prüdi, 
kredölo, das olifädom dü yels mödik, ceinom, om it, fütüri okik. 
Ekö jenöfot, kel tidon obes, das fütür no binon neceinovik. 
Sekidon de tiks e duns obsiks. Binobs vo libiks! 


Utans, kels kredons, das mögos ad büologön fütüri, 
lesagons, das fütür ya ejenon su nivod votik. Atos binon taöf. 
Sinif vöda „fütür” binon: „atos, kel no nog ejenon.” 


Binäl seveda menätik binon lib (= feled pebalöl). Välobs 
fe dunotis valik obsik. Fütür obsik no nog ejenon - ojafobs oni, 
dido jafobs oni anu! 


Dabinon ye siäm, ma kel fütür ya ejenon; no fütür obsik, 
ab fütür yegas, kels binons vemo fagiks, samo stels. Bi lit 
neodon timi saidik ad tävön de stels lü tal, logobs onis in stad ma 
kel ya äbinons bü yels ömik, igo bü yels mödik. Ologobs stadi, 
ma kel binons anu, tü tim semik fütüra; klu fütür onsik (ma 
tikädöp obsik) ya ejenon. 


Seko fütür lönik obsik sekidon de väls e dunots obsik. 
Dabinäds valik mutons bitön ma lons natik, ab seved menik binon 
fon lonas at. Binobs vo libiks! 


IV:27:2009 


MEMÄL FINIK 
fa hiel Frank Roger) 


Äs algödo, hiel David ätravärom süti ad remön delagasedi lä 
kiosk büä ävifom lü distrenavegastajon. Äsä äprimikos ad reinön, 
ätuvom bluväölo, das iglömom reinajelömi oka. 








Ädaluimikom ven fino ädoniorönom ve trdem lü 
distrenavegastajon ed ämaleditom oki, das äbinom so glömälik. 
Latikumo, pos minuts ömik, äseidom oki in tren ad reidön delagasedi 
okik, ab no äkanom tuvön lünäti oka. Lio äbinos-li mögik, das 
iglömom id oni? 





Ädoseitom delagasedi oka ed älemufükom kapi. Äbinos bal 
delas, ven ti val äpölikon. Ästunologom da fenät äsä ävifikumon 
tren, ed ästeifülom ad tikön dö bos siik. 

Lükömölo lü bür, balan kevobanas äsäkom omi: 


„O David! Elilol-li nulodis? Ereidol-li delagasedi? 


„No! no äkanob dunön osi. Eglömob lün ti oba, äsi 
reinajelömi oba. E te logolös klotis oba!” 


„No binol soalan, kel sufom memasäkädis. Binos pandeim.” 

„Dö kis spikol-li?" 

„Da län lölik mens eprimons ad glömön dinis. Balido te 
äfinikon me säkäds smalik, ab jünu mijenots ömik fefik ya ejenons, 
su levegs ed in lutapofs. Jino badikumos ai. 

Sülö! binos jeikik - dabinon-li plän tefü maged at?" 


„No nog. Nek sevon violunüpiko atos odulos, ün tim kinik efe 
ofinos, ud if jenöfo ofinos föro." 


El David älemufükom kapi dönu. 


IV:28:2009 


„No kanob kredön osi. Ba ofinikos-la me stür vola äsä 
sevobs oni. Lüodü fütür jeikik kinik vifobs-li?” 


Dü minuts ömik el David e kevobans oma päperons tiko, 
stunologöls föfio. Adaseivom, das num gidöfik kevobanas 
inekömons. 


„Kiöpo binons els Cindy, Maggie e Jeff?” äsäkom. „No 
elükömons-li? Niludob, das eglömons ad kömön. Mutos tefön 
säkädi ot.” 


„Säkädi kinik-li?” äsäkom balan kevobanas omik. 
Dü timül äblebom seilik, nulälölo kisi isagom. 


„No sevob osi,” ägespikom fino netiko. „Emäniotob-li 
fe säkädi?” 


Ünü tim brefik, valans äbinons len püpits ed ävobons 
ziliko äs ai. Nulod jeikik dö pandeim ya lölöfiko inepubon se 
mem onas. 


d a o Mo Po o Mo No o Vo M MW 
w w w w w a w a a w l w 


STEIFÜLOLÖS ! 


Ekö saedam nitedik. Dunolös oni in kap nen gebön stibi/papüri u 
kalkulömi:- 


Sumolös 1000 e saedolös 40 one; nu saedolös nogna 1000; nu 


saedolös 30; saedolös nogna 1000; nu saedolös 20; nu saedolös nogna 
1000; fino saedolös 10. Kis binon-li kobonum? 


(Tuvedoti otuvol su pad 30). 


IV:29:2009 
BALIONÄR NELAIDIK 


Bü yels mödik äkolkömob fleni semik in bötädöp. Äseadobs 
kobo len bötädatab, ed äkonom obe jenili stunüköl dö vaken, keli 
ilifädom in foginän. 


Jimatan ed om itävons lü zifil su länäd, kiöpo äbinons lotidäbs 
in lotidöp gretik. Äbinos del lätik vakena, e du jimatan äpäkof trökis, 
isludom ad spatön in gad. 


Sil äbinon blövik e flors älabons smeli hüpnodik. Pos minuts 
ömik äseidom oki su bam ad meditön. 


Sunädo älogom vomi mu jöniki, kel äseadof su bimastam 
pefälöl. Äsmililof, ed äsagof: „Glidis! Stebedob oli.” 


Pesüpädöl, äsagom ofe: „Lio sevol-li obi?” 


Ägespikof: „Nem ola binon John, ed äsevob oli sosus äkömol 
ini gad.” 


El John älogedom lü vom jönik. Klotem ofa äbinon lunik e 
redik. Cügs ofa äbinons äs bledils rosadas, vietiks e rediliks. Logs 
ofa äbinons blöviks, e herem ofa, kel ärivon jotis, äbinon äs gold. 
Vomi jönik somik neai büo ilogom. 


Äsagof: „Nem oba binon Sylvia, e binob bimaneüf. Kömolös 
lü ob!” 


Ägolom lü of. Äbradof omi, ed äkidom lipis vamik, luimöfik 
ofa. 


„Nu,” äsagof vom, „sumolöd kiki at. Äjonof ome vegili, kel 
ädugon ini fot. „Gololös ve vegil jüs olükömol lü kev. Nügololös, ed 
otuvol yanili. Maifükolös yanili me kik at, e gololös da on. Suno 
obinol in fot. 


El John älülogom vegili. Ab ven ägeflekom oki, vom jönik 


IV:30:2009 
inepubof. Älielom te kanitön bödis. 


Ägolom ve vegil dü tim lunik jüs ärivom kevi.  Änügolom. 
Nino äbinos dagik, ab len huk älagon lantär. Läbo älabom lümäti in 
pok oka; seko äfilidom lantäri ed älogom yanili votik. Ämaifükom 
oni, ed änügolom, blotöfiko, ini cem. 


Cem at äbinon mu litik. Zänodü cem ästanon bog boadik. Su 
bog at äseadom nän. Äsagom ele John: „Kömolöd! Maifükolöd 
bogi me kik at. Labol sekunis teldeg ad mosumön se bog utosi, kelosi 
vilob.” 


El John ätovom vifiko tegoti boga, ed älogom dinis se gold e 
largent, äsi bijutis mödik. Nid ti äbleinükon omi. Mu vifiko äsumon 
nameti könädis goldik, kobü tein se gold perafinüköl. Süpo nän 
äfärmükom bogi, ed äsagom: ,„Mogololöd!” 

El John ägeflekom oki, ed älogom tridemi. Ägolom löpio jü 
sömit, kö ätuvom yani. Ämaifükom oni ed äsegolom. Äbinom plödü 
fot ed in fagot äkanom logön lotidöpi. 


Süpo älilom vögi laodik: „O John! o John! Galikölöd! 
Galikolöd! voto tren omovabon nen obs! 


Suno äseadom in loatatood vego lü stajon. El John äsukom da 
poks oka ad tuvön moni ad pelön joföri, ed ätuvom - könädi goldik! 


Bü yels mödik, mot oma ilegivof oni ome. Äblibof ai su 
tikädöp oka, das öblinon ome, ün del seimik, fäti läbik! 


4% i% i% i8 i% i8 i& i8 i% i8 i8 i8 
STEIFÜLOLÖS ! 


Kobonum olik, äbinon-li 5000 ? 
Kobonum verätik binon jenöfo 4100 ! 


If no baicedol, gebolös kalkulömi ad fümön. 

MAN VEMO KURADIK 





Hiel William Wilberforce pämotom ini famül liegik tö zif 
Hull (Linglän) ün 1759. 


Pos studs niverik tö Cambridge, kö älifom äs nenkudan, 
(ko kanitavög jönik), ävedom dailan labü bäldot lifayelas te 
teldegbal. 


Dü yel 1784 ävedom kritan ed ädedietom lifi retik oka 
mufe taslafik. Vobed at ädulon dü yels teldeg. El 
Wilberforce ämutom tadunön nämätanis, kels pätädoms fa 
vob omik, ed igo äblöfädoms, das geb slafanas binon ma vil 
Goda. 


Too lon nulik fino pädasumon. 


Pos yel 1897 käptens ämutoms pelön monapönodi 
pounas tum a slafan, kel pätuvon su nafs okas. 


Zif Hull äzelon zälayeli me jenots ömik. 


Tü del 22-id mäzula, äplösenoy biomagodemi tiädü: 
„Benäd Stunüköl” (= Amazing Grace) dö yegäd at, e tü del 
25-id ämaifükoy domi, kiöpo el Wilberforce pämotom. 


Ab slaf jenöfo dabinon nog tü tim at. Da vol dabinons 
za balions teltum veldegmäl slafanas, kelas za jöldeg dötum 
binofs voms. Slafastad anu binädon cifo me pönodivob, 
nepued calöfik e cils petiföl, kelis mökoy ad komipön pro 
volutans. 


Dü yel 2007 äzeloy zälayeli teltumid lona taslafik, kel 
päzepon fa dail Britänik. Fino, el Wilberforce fünom tati 
Frikopik nulik - el Sierra Leone - pro slafans pelibüköl. 

DIV REGA SALOMON (16) 


sz leds pebefclol yebalins, balttaveters A 
palogons fanü veg, ve kel fanäbs 4 
padugoms. Län elas Kaukanas 4%” 
jinon binðn län mu fluköfik. 























